Правилник на Македонския народен неприкосновен капитал
ПРАВИЛНИК НА МАКЕДОНСКИЯ НАРОДЕН НЕПРИКОСНОВЕН КАПИТАЛ

Средства и цели

Чл. 1 Основава се при Националния комитет на Съюза на македонските благотворителни братства в България Македонски народен неприкосновен капитал.
Чл. 2 Македонският народен неприкосновен капитал се образува:
а) от дарения, направени приживе от наши благодетелни сънародници;
б) от завещания, направени за капитал от наши сънародници;
в) от периодически вноски, направени от членове на емиграцията.
Заб. Дарения, завети и др. за Мак. нар. неприкосновен капитал, направени от лица с немакедонски произход, също се приемат – дори и такива анонимни.
Чл. 3 Създаването на Македонски народен неприкосновен капитал, чийто размер е неограничен, има за цел да осигури на македонското легално освободително движение, ръководено от Националния комитет на Съюза на македонските благотворителни братства в България, постоянни и сигурни материални средства чрез лихвите и други доходи, които тоя капитал ще носи.
Чл. 4 Даренията, заветите и др., правени на капитала, могат да бъдат както в пари, така също и в недвижими имоти, ценни книжа, приходи, или части от такива недвижими имоти и др. ликвидни и осъществими операции.
Чл. 5 Направеното дарение на Македонския народен неприкосновен капитал не освобождава дарителя от ежегодните му вноски към съответното братство и Македонския национален комитет, предвидени от уставите им.
Чл. 6 За дарения над 20 000 лева, внесени наведнъж или на части в течение на шест месеца, управлението на Макед. нар. неприкосновен капитал издава на дарителя благодарствен диплом и записва името му в специална за целта книга – албум и поставя лика му в същия с кратка биография. Също за посмъртните дарители – дипломът се дава на наследниците им.
Чл. 7 Дарителите, които приживе или посмъртно дарят на капитала суми или имоти над 100 000 лева, освен указания в чл. 6 диплом и отбелязване в книгата – албум, ще получат увековечаване на името и делото си още и чрез поставяне лика им в залата на благодетелите в новия Македонски дом в София, а след освобождението на Македония – в Македонския народен музей.
Чл. 8 Дарените приживе и посмъртни суми и ценни книжа и др. се внасят било от дарителите, било от Макед. нар. неприкосновен капитал, било от специално за това натоварени от дарителя лица в Македонска народна банка за сметка на Макед. нар. неприкосновен капитал – на олихвяване.
Чл. 9 За всяка внесена сума или други ценности дарителят или упълномощеното лице е длъжно да съобщи на управата на капитала, която е длъжна да пристъпи към изпълненията на повеленията на чл. 6 и 7 от правилника. Дарените или завещани имоти се предават на управлението на капитала за по-нататъшното им стопанисване.
Чл. 10 Доходите от Макед. нар. неприкосновен капитал като лихви, наеми от недвижими имоти, дивиденти и др. се прибират от управата на капитала по указания по-долу ред и се предават на Мак. нац. комитет за покриване на нуждите му.

Управа

Чл. 11 Макед. нар. неприкосновен капитал се управлява от Управителен съвет, съставен от: председателя на Мак. нац. комитет, който е и председател на Управ. съвет, от двама членове на Мак. нац. комитет, избрани от същия в първото заседание след конгреса, от всички дарители, които са дарили суми или имоти на стойност над 100 000 лева и нагоре.
Чл. 12 Освен длъжността да управлява капитала, на Управителния съвет лежи и длъжността да популяризира идеята за образуване на капитала и насърчи наши състоятелни родолюбиви съотечественици към пожертвования за капитала.
Чл. 13 Освен председателя, Управителният съвет избира между членовете си един секретар и един касиер. За секретар се избира един от посочените от Мак. нац. комитет негови членове, а за касиер един от дарителите, лично присъствуващ.
Чл. 14 Съветът се свиква на заседание от секретаря в началото на всяко тримесечие, а при нужда и по-рано. В поканата за свикване на съвета трябва да е оповестен и дневният ред. Поканата трябва да се разнесе на всички членове най-малко три дни преди заседанието.
Чл. 15 Управителният съвет има своето седалище в помещението на Мак. нац. комитет, дето и свиква своите заседания. Секретарят води за всяко заседание протокол, в който се отбелязва: а) присъствувалите членове, б) станалите разисквания и в) взетите решения. Законни са събранията – и оттам и решенията, ако на събранието са участвували поне 5 души от Управителния съвет (тримата представители на Мак. нац. комитет и двама от дарителите). В случай, че няма дарители над 100 000 лева, тогава комитетът при пълен състав назначава двама от по-малките дарители. Всички решения се вземат по вишегласие, при равенство на гласовете решава гласът на председателя.
Чл. 16 Контролна комисия на Макед. нар. неприкосновен капитал е тази на Мак. нац. комитет, подсилена с един дарител над 100 000 лева, посочен от самите дарители. Тя е длъжна да проверява счетоводството на Макед. нар. неприкосновен капитал всеки три месеца и за резултата да дава писмен доклад, своевременно да обръща внимание върху всяка грешка или нередност и при нужда да свиква на заседание Управителния съвет.
Чл. 17 Отчетите си Управителният съвет дава всяка година пред конгреса на македонските братства, като подотдел на общия отчет.
Чл. 18 Управителният съвет определя една дата през годината, на която се прави панахида за починалите дарители и молебствие за здраве и дълъг живот на живите дарители. Него ден Упр. съвет урежда обяд на питомниците на сиропиталището „Битоля”, на който се поканват да присъстват: Упр. съвет, всички живи дарители и останалите членове на Мак. нац. комитет.

Деловодство

Чл. 19 Деловодството на Макед. нар. неприкосновен капитал се води от секретаря и касиера на Упр. съвет под контрола и съдействието на Контролната комисия.
Чл. 20 Всички книжа се групират в преписки според предмета, до който се отнасят и се нареждат по хронологически ред по номерата, с които са отбелязани в надлежните книги. Счетоводството се води под контрола на същите от чиновниците при комитета.
Чл. 21 Всички изходящи писма, квитанции, разписки, свидетелства, чекове и др. се подписват от председателя на Управителния съвет, касиера или секретаря според случая и се подпечатват с печата на Македонския народен неприкосновен капитал.
Чл. 22 Печатът на Макед. нар. неприкосновен капитал има кръгла форма с надпис: Македонски Народенъ Неприкосновенъ Капиталъ – София, а в средата - картата на Македония.
Чл. 23 След освобождението на Македония и обособяването ù в свободна и независима държава, насъбраният капитал в пари се пренася в Македонска народна банка. Имотите, които капиталът притежава в България, се ликвидират или запазват наспроти* решението на I учредително народно събрание, на чието бюро Управителният съвет предава управата на капитала ведно с всички архиви.
Чл. 24 От доходите на капитала управниците на свободната Македонска държава ще разходва 35% за културно-просветни цели, 50% за пенсии и еднократни помощи на заслужили дейци по освобождението на Македония, изпаднали в немощ физическа или материална, 15% за храм паметник в престолния град, увековечаващ усилията на македонския българин за освобождаването му.

Източник 
 Христов, Костадин. Кога затрака револверот, ИК "Клуб 8", София, 2011, с. 50 - 52

Македония